ແຂວງບໍ່ແກ້ວເປັນແຂວງໜຶ່ງທີ່ປະກອບດ້ວຍຫຼາຍຊົນຊາດຊົນເຜົ່າ ທີ່ດຳລົງຊີວິດຢູ່ຮ່ວມກັນດ້ວຍຄວາມ ສາມັກຄີ, ປອງດອງ ແລະ ມີຄວາມດຸໝັ່ນຂະຫຍັນພຽນຫາລ້ຽງຊີບດ້ວຍຫຼາຍຮູບແບບທີ່ຖືກຕ້ອງຕາມກົດໝາຍເຊັ່ນ: ການປູກຝັງ, ການລ້ຽງສັດ, ການເຮັດສວນ, ລັດຖະກອນ ແລະ ການບໍລິການຕ່າງໆ. ປະຊາຊົນສ່ວນຫຼາຍແມ່ນອາໄສຢູ່ລຽບຕາມແຄມແມ່ນ້ຳໃຫ່ຍ ແລະ ແມ່ນ້ຳນ້ອຍບ່ອນທີ່ມີທົ່ງພຽງ, ບ່ອນເປີ້ນພູ, ຮ່ອມພູ. ເຖິງວ່າແຂວງບໍ່ແກ້ວຈະມີເນື້ອທີ່ໜ້ອຍ ແລະ ພົນລເມືອງກໍ່ມີຈຳນວນໜ້ອຍ ແຕ່ກໍ່ມີຫຼາຍຊົນເຜົ່າທີ່ຢູ່ສະຫຼັບຊັບຊ້ອນກໍຕາມ ປະຊາຊົນທຸກເຜົ່າແມ່ນມີຄວາມສາມັກຄີປອງດອງຢູ່ຮ່ວມກັນດ້ວຍສັນຕິວິທີ ພ້ອມນັ້ນມີສິດເສລີພາບເທົ່າທຽມກັນທາງດ້ານການດຳລົງຊີວິດ ແລະ ວັດທະນະທຳ ເຊິ່ງສະແດງອອກທາງການອະນຸລັກ ວັດທະນະທຳ ຮີດຄອງປະເພນີອັນດີງາມຂອງຊາດຄື: ງານບຸນປະເພນີວັດທະນະທຳ ການຫຼີ້ນບຸນກິນຈຽງ ຂອງເຜົ່າມົ້ງ, ການກິນບຸນວໍ້ຂອງເຜົ່າມູນເຊີນດຳ, ມູນເຊີນຂາວ, ເຜົ່າກຸ່ຍ, ການກິນຈຽງຂອງເຜົ່າອີມຽວ ການຫຼີ້ນກິນບຸນ ມະເກີ້ຣ ຂອງເຜົ່າກຶມມຸ ແລະ ການທຳບຸນທາງສາສະໜາພຸດຂອງຊົນເຜົ່າລາວຕາມລະດູການເຊັ່ນ: ບຸນເຂົ້າພັນສາ, ບຸນອອກພັນສາ, ບຸນເຂົ້າສະຫຼາກ, ບຸນມະຫາຊາດ, ບຸນພະເວດ, ບຸນກອງເຂົ້າ, ບຸນປີໃໝ່ລາວ, ການຈູດບັ້ງໄຟ, ການຕົບທາດແມ່ນຫຼີ້ນໃນຊ່ວງປີໃໝ່ລາວ. ນອກຈາກນັ້ນຍັງມີການຈັດເທດສະການອື່ນໆເຊັ່ນ: ງານວັດທະນະທຳຊົນເຜົ່າໄດ້ຈັດຂຶ້ນເປັນຄັ້ງທີ2 ແລະ ງານປະກວດນາງສາວເທດສະການພືດຊາວສວນ ໄດ້ຈັດຂຶ້ນເປັນຄັ້ງທີ 6. ງານເທດສະການວາຍຫຼວງ ໄດ້ຈັດໃນເດືອນເມສາຫາເດືອນມີນາຂອງທຸກໆປີ ທີ່ເມືອງເມິງແຂວງບໍ່ແກ້ວ. ພ້ອມນັ້ນທາງຊາວແຂວງບໍ່ແກ້ວຍັງມີງານເທດສະການທີ່ໂດ່ງດັງ ແລະໂດດເດັ່ນທີ່ມີຄວາມໝາຍຄວາມສຳຄັນທາງວັດທະນະທຳ, ທໍາມະຊາດ ທີ່ມີເອກະລັກ, ສັນຍາລັກ ແລະ ທັງມີຄວາມແຕກຕ່າງກັບແຂວງອື່ນເຊັ່ນ: ງານເທດສະການດອກງິ້ວບານທີ່ດອນຊາວ ເມືອງຕົ້ນເຜີ້ງ ແຂວງບໍ່ແກ້ວ ແມ່ນໄດ້ຈັດຂື້ນທຸກໆປີ, ງານເທດສະການດອກງິ້ວບານແມ່ນໄດ້ເລີ່ມມີແນວຄວາມຄິດຢາກຈະຈັດງານແຕ່ປີ 1997 ພາຍໃຕ້ການຊີ້ນຳຂອງທ່ານ ສຸກັນ ມະຫາລາດ ເຈົ້າແຂວງໆບໍ່ແກ້ວຮ່ວມກັບພະແນກຖະແຫຼງຂ່າວ ແລະ ວັດທະ ນະທຳໃນໄລຍະນັ້ນ ເພື່ອເປັນການອະນຸລັກ ແລະ ສົ່ງເສີມວັດທະນະທຳ, ທຳມະຊາດ, ສິ່ງແວດລ້ອມ, ຮີດຄອງປະເພນີຂອງປະຊາຊົນບັນດາເຜົ່າທົ່ວແຂວງບໍ່ແກ້ວ ມາຮອດປີ 2000 ທາງອຳນາດການປົກຄອງເມືອງຕົ້ນເຜີ້ງຮ່ວມກັບອົງການຈັດຕັ້ງສະຫະພັນແມ່ຍິງເມືອງ, ພໍ່ແມ່ປະຊາຊົນເມືອງຕົ້ນເຜີ້ງ ໄດ້ຕົກລົງເປັນເອກະພາບສືບຕໍ່ຈັດງານເທດສະການດອກງິ້ວບານຂຶ້ນຢ່າງເປັນທາງການ ເຊິ່ງ ນັບແຕ່ປີ 2000 ແມ່ນໄດ້ພ້ອມກັນຈັດງານເທດສະການນີ້ຂຶ້ນໃນທຸກໆປີ, ສະນັ້ນມາຮອດປີ 2012 ນີ້ເປັນຄັ້ງທີ່ 12 ງານເທດສະການດອກງິ້ວບານເຄີຍຈັດຂຶ້ນລະຫວ່າງກາງເດືອນຫາທ້າຍເດືອນມັງ ກອນຂອງແຕ່ລະປີ ເພາະວ່າຊ່ວງໄລຍະທີ່ຈັດງານດອກງິ້ວບານນັ້ນ ຕົ້ນງິ້ວກຳລັງອອກດອກ ຫຼື ເປັນດອກທີ່ເບັ່ງບານງາມຕາ ທີ່ເຕັມໄປດ້ວຍສີແດງໄປທົ່ວເຂດດອນຊາວ ເມືອງຕົ້ນເຜີ້ງ ແຂວງບໍ່ແກ້ວ. ການຈັດງານເທດສະການດອກງິ້ວບານຄັ້ງທີ່ 12 ປີ 2012 ແມ່ນທາງບໍລິສັດດອກງິ້ວຄຳເປັນເຈົ້າພາບໂດຍການພົວພັນສົມທົບກັບອຳນາດການປົກຄອງແຂວງ ຄະນະປົກຄອງເມືອງຕົ້ນເຜີ້ງ ຄະນະພັກຮາກຖານ, ອຳນາດການປົກຄອງບ້ານຕະຫຼອດຮອດປະຊາຊົນໃນທົ່ວເມືອງຕົ້ນເຜີ້ງແຂວງບໍ່ແກ້ວເຂົ້າຮ່ວມ ໃນງານໄດ້ມີການຈັດກິດຈະກຳເຊັ່ນ: ການສະແດງສິລະປະວັນນະຄະດີຂອງແຕ່ ລະບ້ານ ການຮ້ອງເພງຈາກນັກຮ້ອງສູນກາງ ແລະ ກອງສິລະປະກອນຈາກເມືອງຊຽງຮຸ່ງ, ສິບສອງ ພັນນາ ສປຈີນ, ມີການປະກວດນາງສາວຊົນເຜົ່າ, ມີການແຂ່ງຂັນກິລາປະເພດຕ່າງໆ ມີການຂາຍຜະລິດຕະພັນດ້ານອຸດສາຫະກຳ, ຫັດຖະກຳ, ກະສິກຳ, ພືດຜົນຜະລິດຂອງຊາວບ້ານ, ການຂາຍເຄື່ອງສຳເລັດຮູບ ແລະ ການບໍລິການຕ່າງໆ.